Kære Byråd,

Vi har med interesse læst oplægget til besparelser i Syddjurs Kommune. Ifølge budget 2025 fremgår det på side 4 – 5 i opmærksomhedskataloget for driften, at der skal spares sammenlagt cirka 2,0 mio. kr. i Plan & Udvikling i 2025. Dette vil uundgåeligt påvirke opgaveløsningen af lokalplaner, udviklingsplaner, og kommuneplan, som I kender den i dag.

De sidste 6 år har vi i afdelingen mærket en markant større opmærksomhed fra både borgere og politikere på vores opgaver, og hvordan vi løser dem. Det er positivt, at Syddjurs Kommune oplever en større interesse og dermed et øget behov for planlægning og udvikling.

**Vi skal være ”Sammen om det gode liv”… også *når vi skal spare*.**

I Plan og Udvikling arbejder vi for at realisere pejlemærkerne i Vision og udviklingsstrategien gennem vores opgaveløsning. Nedenfor vil vi fremhæve nogle af de udfordringer, som vi er bekymrede for, vil opstå, hvis der bliver sparet i vores afdelingen. I den forbindelse har vi også stillet nogle spørgsmål, som vi ønsker, at I skal tage med i jeres overvejelser, før I tager en beslutning om det endelige budget.

**Mangfoldige lokalområder, et stærkt lokalt erhvervsliv og en enestående natur.**

I Syddjurs Kommune er det blevet besluttet, at vi skal have fokus på at skabe gode rammer for udviklingen af erhvervslivet, liv i naturen, bæredygtig bosætning og kulturelle fællesskaber. I Plan og Udvikling er vi glade for at understøtte de ovenstående fokuspunkter, og vi er stolte af de mål, som vi indtil nu har opnået med vores planlægning. Plan og Udvikling virkeliggør visionen gennem vores arbejde med lokalplanlægning, kommuneplan, Vision og udviklingsstrategi, strukturplaner, VE-planlægning, og de to udviklingsprojekter i Hornslet og Ebeltoft.

***Hvordan vil Byrådet sikre, at vi med færre hænder får tid til at finde frem til de løsninger, der bedst varetager vores lokalområder, erhvervsliv og natur?***

**Lokaldemokrati og inddragelse**

Vi er stolte af at arbejde i en kommune, hvor Byrådet har som mål at have åbne inddragende processer og løbende dialog og inddragelse af borgere. At Byrådet har prioriteret borgerinddragelse på det niveau, som vi leverer, er ikke et lovkrav, men et stærkt værktøj som hjælper både borgerne, administration og politikerne. Det er vores erfaringen, at dette skaber et bedre resultat og en bedre lokal forankring i både kommune-, udviklings- og lokalplaner.

Vi har for eksempel gennem de seneste år udviklet en god proces for VE-projekterne, hvor mange ressourcer er gået til udvikling og udførelse af god konstruktiv formidling og dialog. En inddragende proces er dog både ekstra tids- og ressourcekrævende, og det vil være svært at løfte i fremtiden, hvis vi bliver færre medarbejdere.

***Hvordan vil Byrådet understøtter lokaldemokrati og inddragelse i planlægning, hvis der er færre ressourcer til at inddrage borgere og interessegrupper?***

**Fra vision til virkelighed**

Kompleksiteten i planlægningen stiger i disse år med flere og mere komplekse lovkrav, oftere krav om miljøvurderinger og hyppigere statslige målsætninger vi skal løfte lokalt i vores afdeling og i samarbejde med andre afdelinger i Administrationen.

***Hvordan kan Byrådet sikre, at der er de nødvendige faglige kompetencer, som kan varetage den stigende kompleksitet, vi møder som planlæggere?***

Vi har i Plan og Udvikling svært ved at se, hvordan vi skal lykkes med at opfylde Byrådets vision og udviklingsstrategi og samtidig være glade for at gå på arbejde, hvis arbejdskraften beskæres yderligere. Vi håber, at vi fortsat kan være stolte af at gå på arbejde og levere høj kvalitet, så vi også i fremtiden kan være ”Sammen om det gode liv”.

Venlig hilsen   
Medarbejderne i Plan Udvikling